# Eesti Rahva Muuseum

# Küsimusleht: nr. 191

# Eesti Rahva Muuseum meie keeles ja meeles

Eesti elu on viimastel aastatel muutunud ja muutub praegugi kiiresti. See mõjutab suuresti ka pealtnäha nii elukaugeid asutusi nagu muuseumid. Eesti Rahva Muuseumi asutamisest saab varsti 85 aastat ning me ei saa mööda tõsiasjast, et Eesti pole enam sama, et me ise pole enam samad ja maailm tervikuna on hoopis teistsugune kui sajandi algul.

Selleks, et ERM saaks omal moel ülesehitavalt kaasa aidata Eesti ja miks mitte ka maailma kultuuri kestmisele, peame me teadma, mida avalikkus ootab. Milline peaks olema meie nägu ja mida peaksime meie, muuseumitöötajad, tegema.

Lisaks Teile, muuseumi kirjasaatjaile, kavatseme pöörduda küsimustega ka laiema ringi poole, et avalikkuse ootusi ning soove teada saada. Selleks, et ERM ka uuel aastatuhandel meie kultuuri ja ühiskonna jaoks oluline saaks olla, on Teie abi muuseumile teretulnud.

Vastaja isikuandmed:

* nimi ja perekonnanimi (kui soovite jääda anonüümseks, märkige, palun, kas olete nais- või meessoost);
* sünniaeg ja -koht;
* praegune elukoht;
* haridus;
* elukutse, tegevusala;

- mis ajast olete ERMi kirjasaatja

1. Kas peate ennast tõsiseks muuseumihuviliseks, kes igal võimalusel muuseume külastab? Kui "jah", siis mis Teid muuseumides (ka ERMis) kõige enam veetleb ja mis enim häirib?
2. Mis ajast ja millega seoses teate ERMi? Millal käisite seal esmakordselt?
3. Juhul, kui Teie kontakt ERMiga on piirdunud ainult kaastöö tegemisega, palun põhjendage, miks?
4. Kui olete ERMi külastanud, milline oli Teie eredaim mulje seal. Miks?
5. Mida peate ERMi tegevuses praegu kõige suuremaks lüngaks? Miks?
6. Kas ERM on ennast piisavalt teadvustanud/reklaaminud laiemale avalikkusele? Mida teavad Teie sõbrad, sugulased või tuttavad ERMist (kui teavad)?
7. Kuidas nimetate ERMi, kui see kõneks tuleb (näiteks "rahvamuuseum", „etnograafiamuuseum", "Eesti Rahva Muuseum", jne.)?
8. Milline peaks olema ERMi põhiline tegevussuund praegu? Mida peaks ERM koguma, uurima ja rahvale näitama. Kas ja mille poolest võiks/peaks ERM erinema teistest kultuuriloomuuseumidest?
9. Kas ja kuivõrd peaks ERM tegelema eesti (ka teiste (milliste?) rahvaste) uuema kultuuriga, kaasa arvatud nn. nõukogude aeg? Mis nimelt oleks sellest kõige olulisem jäädvustada?
10. Mida peaks ERM Teie arvates tegema, et pälvida üldsuse suuremat tähelepanu? Mis huvitaks Teid ennast kõige rohkem?
11. Palun kirjeldage, mida Teie tahaksite näha ERMi põhinäituse väljapanekus!
12. Milliseid tegevussuundi või -mooduseid peate näituste kõrval veel tähtsamaks? Miks?
13. Mis teemal tahaksite kõige meelsamini teha kaastööd ERMile? Miks?
14. Miks ja kuidas sai Teist muuseumi kirjasaatja/korrespondent?
15. Millised on peamised raskused selles töös ja kuidas saaksid muuseumi töötajad Teid selles aidata?
16. Kas Teie meelest Eesti Rahva Muuseum on sõna otseses mõttes eesti rahva muuseum? Kas ta peaks seda olema? Mida see Teie arvates tähendab?

19. nov. 1993 Heiki Pärdi